** **MADONAS NOVADA PAŠVALDĪBA**

Reģistrācijas numurs 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2025. gada 30. septembrī Nr. 215**

(protokols Nr. 9, 53. p.)

**Par atļauju Agrim Lungevičam savienot amatus**

Madonas novada pašvaldībā (turpmāk – Pašvaldība) ir saņemts Pašvaldības domes priekšsēdētāja Agra Lungeviča iesniegums Nr. 2.4.20/25/16-S, kas reģistrēts 11.09.2025., ar lūgumu atļaut savienot Pašvaldības domes priekšsēdētāja amatu ar Vidzemes plānošanas reģiona Attīstības padomes locekļa amatu.

Ar Pašvaldības domes 01.07.2025. lēmumu Nr. 2 “Par Madonas novada pašvaldības domes priekšsēdētāja ievēlēšanu” par Pašvaldības domes priekšsēdētāju ievēlēts Agris Lungevičs. Pašvaldības domes priekšsēdētāja amats likuma “Par interešu konflikta novēršanu valsts amatpersonu darbībā” (turpmāk – Likums) 4. panta pirmās daļas 14. punkta izpratnē ir valsts amatpersonas amats.

Vidzemes plānošanas reģiona Attīstības padomes locekļa amats Likuma 4. panta otrās daļas izpratnē ir valsts amatpersonas amats.

Likuma mērķis ir nodrošināt valsts amatpersonu darbību sabiedrības interesēs, novēršot jebkuras valsts amatpersonas, tās radinieku vai darījumu partneru personiskās vai mantiskās ieinteresētības ietekmi uz valsts amatpersonas darbību, veicināt valsts amatpersonu darbības atklātumu un atbildību sabiedrības priekšā, kā arī sabiedrības uzticēšanos valsts amatpersonu darbībai.

Likuma 6. panta otrā daļa nosaka, ja Likumā nav noteikti stingrāki ierobežojumi, valsts amatpersonai, ievērojot šā Likuma 7. panta otrajā, trešajā, ceturtajā, piektajā un sestajā daļā noteiktos speciālos amatu savienošanas ierobežojumus, ir atļauts savienot valsts amatpersonas amatu ne vairāk kā ar diviem citiem algotiem vai citādi atlīdzinātiem valsts amatpersonas amatiem vai amatiem citās publiskas personas institūcijās. Amatu savienošana pieļaujama, ja tā nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.

Speciālie amata savienošanas ierobežojumi Pašvaldības domes priekšsēdētāja amatam kā valsts amatpersonai ir noteikti Likuma 7. panta ceturtajā daļā, kur norādīts, ka pašvaldības domes priekšsēdētājas papildus šā Likuma 6. panta ceturtajā daļā noteiktajam var savienot valsts amatpersonas amatu tikai ar:

*1) amatu arodbiedrībā, biedrībā vai nodibinājumā, politiskajā partijā, politisko partiju apvienībā vai reliģiskajā organizācijā, ja šā panta septītajā daļā nav noteikts citādi;*

*2) šādiem amatiem, ja tas nerada interešu konfliktu, nekaitē valsts amatpersonas tiešo pienākumu pildīšanai un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā:*

*a) citu amatu publiskas personas institūcijā, bet ne vairāk kā vienu citu atalgotu vai citādi atlīdzinātu amatu.*

Atbilstoši Pašvaldību likuma 10. panta pirmajai daļai, Pašvaldības dome ir tiesīga izlemt ikvienu pašvaldības kompetences jautājumu, turklāt Pašvaldības domes kompetencē ir lemt par rakstveida atļaujas izsniegšanu, jo tā ir institūcija, kura ievēlējusi amatā Pašvaldības domes priekšsēdētāju.

Saskaņā ar Likumu, interešu konflikts ir situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.

Likuma 8.1 panta piektās daļas 1. punkts nosaka*,* ka valsts amatpersonai (institūcijai), saņemot lūgumu atļaut valsts amatpersonas amatu savienot ar citu amatu, ir pienākums izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

Pašvaldības domes priekšsēdētāja pilnvaras noteiktas Pašvaldību likuma 17. pantā, Madonas novada pašvaldības saistošajos noteikumos Nr. 1 “Madonas novada pašvaldības nolikums” un citos normatīvajos aktos, kas regulē Pašvaldības domes priekšsēdētāja pienākumus, bet Vidzemes plānošanas reģiona Attīstības padomes kompetence noteikta Reģionālās attīstības likuma 16.1.pantā, secināms, ka valsts amatpersonas amatu savienošana ir atļaujama un interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai, jo amatu pienākumi un kompetences noteiktas normatīvajos aktos.

Ņemot vērā šī lēmuma sagatavošanas laikā konstatētos faktiskos apstākļus, pamatojoties uz likumā “Par interešu konflikta novēršanu valsts amatpersonu darbībā” 2.pantu, 7.panta ceturtās daļas 2.punkta a) apakšpunktu, 8.1 panta piektās daļas 1., 2.punktu un septīto daļu, Administratīvā procesa likuma 67.pantu, Pašvaldību likuma 10.panta pirmo daļu, ņemot vērā 23.09.2025. Finanšu komitejas atzinumu, **atklāti balsojot: PAR – 17** (Aigars Šķēls, Aivis Masaļskis, Aivis Mitenieks, Andris Dombrovskis, Artūrs Čačka, Artūrs Grandāns, Dace Ozoliņa, Egils Bērziņš, Gatis Teilis, Guntis Klikučs, Janīna Grudule, Jānis Erels, Māris Justs, Māris Olte, Rūdolfs Medenis, Valda Kļaviņa, Zigfrīds Gora), **PRET – NAV, ATTURAS – NAV,** Madonas novada pašvaldības dome **NOLEMJ:**

1. Atļaut Agrim LUNGEVIČAM, personas kods [..], savienot Madonas novada pašvaldības domes priekšsēdētāja amatu ar Vidzemes plānošanas reģiona Attīstības padomes locekļa amatu, jo amatu savienošana nerada interešu konfliktu, nav pretrunā ar valsts amatpersonai saistošajām ētikas normām un nekaitē valsts amatpersonas tiešo pienākumu pildīšanai.

*Persona nevar paļauties uz to, ka šī atļauja vienmēr būs spēkā. Atbilstoši likuma “Par interešu konflikta novēršanu valsts amatpersonas darbībā”* *8.1 panta sestajai daļai un Administratīvā procesa likuma 68.panta pirmajai daļai, šis lēmums izdots ar atcelšanas atrunu. Personai savas kompetences ietvaros ir pienākums rakstiski informēt Madonas novada pašvaldības domi, ja mainījušies tiesiskie vai faktiskie apstākļi, kas ir pamatā šī lēmuma izdošanai un varētu nepieļaut turpmāku amatu savienošanu.*

*Amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, amatpersonai ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, savienojot amatus, pastāv iespēja, ka amatpersona var nonākt interešu konflikta situācijā.*

Saskaņā ar Administratīvā procesa likuma 76.panta otro daļu, šo administratīvo aktu var pārsūdzēt Administratīvajā rajona tiesā (Voldemāra Baloža ielā 13A, Valmierā, LV-4201) viena mēneša laikā no tā spēkā stāšanās dienas.

Domes priekšsēdētājs A. Lungevičs

*Lauva 26199545*